Gedagte vir die dag: OpregFoto: congerdesign/pixabay.com Die doel van my opdrag is dat al die Christene daar vervul sal wees met liefde wat uit ’n rein hart, ’n skoon gewete en opregte geloof kom. (1 Timoteus 1:5) Salomo is in die kol as hy skryf dat ons veral versigtig moet wees met wat in ons hart aangaan, want dit bepaal alles wat ons doen (Spr. 4:23). Die hart is die bron van ons gedagtes, wil en emosies en daarom is dit nie net fisies ’n lewensnoodsaaklike orgaan nie, maar ook die hoofkwartier van ons geestelike lewens. As ons dit nie toegewyd beskerm nie, gaan dit ons Christelike groei belemmer en ons getuienis in gedrang bring. Dit is nutteloos vir ’n Christen om op die vrug te fokus, bekommerd te wees oor eksterne gedrag en tydelike oplossings te vind. God gaan altyd na die hart, en tensy ons ook daar begin, sal ons geen werklike verandering in ons lewens sien nie. Wanneer ons uit onsself probeer, sal ons per toeval oplossings vind, maar dit sal oppervlakkig en tydelik wees en ons entoesiasme sal vinnig taan. As kinders van geloof, gewas deur die kosbare bloed van die Lam, moet ons opsy staan en toelaat dat die Heilige Gees ons motiewe en gewetes reinig. Eers dan sal ons oorloop in opregte liefde vir God en ander, ons denke sal volwasse wees en ons voornemens bo verdenking. Here, reinig my hart, sodat ek met ’n skoon gewete kan leef, bid en liefhê; my fokus onverdeeld op U. In ’n wêreld waar die oppervlakkige die norm is, wil ek opreg wees, my motiewe eerlik en my geloof suiwer en gesond. Amen